## Pravilnik o dozvoljenim ulaganjima i ograničenjima ulaganja otvorenih investicijskih fondova rizičnog kapitala s privatnom ponudom

### NN 7/2007 (17.1.2007.), Pravilnik o dozvoljenim ulaganjima i ograničenjima ulaganja otvorenih investicijskih fondova rizičnog kapitala s privatnom ponudom

# HRVATSKA AGENCIJA ZA NADZOR FINANCIJSKIH USLUGA

**350**

Na temelju odredbi članka 213. Zakona o investicijskim fondovima (»Narodne
novine«, broj 150/05), Hrvatska agencija za nadzor financijskih usluga donijela
je na sjednici održanoj 28. prosinca 2006. godine

## PRAVILNIK

### O DOZVOLJENIM ULAGANJIMA I OGRANIČENJIMA ULAGANJA OTVORENIH INVESTICIJSKIH FONDOVA RIZIČNOG KAPITALA S PRIVATNOM PONUDOM

Članak 1.

Ovim Pravilnikom propisuju se kriteriji dozvoljenog ulaganja imovine otvorenog
investicijskog fonda rizičnog kapitala s privatnom ponudom (u daljnjem tekstu:
Fond) i kriteriji kvalitativnog i kvantitativnog ograničenja ulaganja.

Članak 2.

1) Dozvoljena ulaganja imovine Fonda sukladno članku 212. Zakona o
investicijskim fondovima (u daljnjem tekstu: Zakon), izuzev udjela u trgovačkim
društvima koja nisu dionička društva, realiziraju se na uređenim javnim
tržištima i/ili na službenim kotacijama burzi vrijednosnih papira Republike
Hrvatske, država članica Europske Unije ili ne članica Europske Unije.
2) Ulaganja iz stavka 1. ovog članka moraju biti predviđena u prospektu i
statutu Fonda s jasno naznačenim tržištima vrijednosnih papira pojedinih zemalja
u čije se vrijednosne papire može ulagati.
3) Službene kotacije burzi izvan članica Europske Unije su sve one kotacije koje
su kao takve određene statutom burze matične zemlje.
4) Ulaganje imovine Fonda u neuvrštene vrijednosne papire dozvoljeno je
isključivo ako je to predviđeno prospektom i statutom Fonda.

Ograničenja ulaganja i zaduživanja Fonda

Članak 3.

1) Fondu nije dopušteno uzimati ili davati kredite ili zajmove po bilo kojoj
osnovi u razdoblju od dvije godine od osnivanja Fonda do zaključenja pristupa
posljednjeg ulagatelja u Fond.
2) Iznimno od predhodnog stavka, Fond može uzimati ili davati kredite ili
zajmove i ranije od isteka roka od dvije godine, ukoliko ulagatelji izvrše
uplate u Fond u iznosu ne manjem od 75.000.000,00 kn.
3) Protekom roka od dvije godine od osnivanja Fonda, Fondu nije dopušteno
uzimati ili davati kredite ili zajmove po bilo kojoj osnovi sve dok postoji
obveza uplate svih ulagatelja.
4) Iznimno od predhodnog stavka, Fond može uzimati ili davati kredite ili
zajmove ukoliko se ulagatelji na pozive društva za upravljanje investicijskim
fondom pismeno očituju o nemogućnosti ulaganja u Fond.
5) Zabranjeno je davati zajmove iz imovine Fonda društvima u koja ulaže Fond.
6) Zabranjeno je davati zajmove iz imovine Fonda ulagateljima u Fond.

Prijelazne i završne odredbe

Članak 4.

Ovaj Pravilnik stupa na snagu osmog dana od objave u »Narodnim novinama«.

Klasa: 011-01/06-01/48
Urbroj: 326-01-06-1
Zagreb, 28. prosinca 2006.

Predsjednik Uprave
**Ante Samodol**, v. r.

Pravilnik, NN 7/2007-350
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)